*****

ΑΠΟΦΑΣΗ ΤΟΥ ΣΥΜΒΟΥΛΙΟΥ

της 7ης Απριλίου 1987

που τροποποιεί, όσον αφορά ορισμένα μέτρα σχετικά με την πανώλη των χοίρων, τις οδηγίες 64/432/ΕΟΚ και 72/461/ΕΟΚ

(87/231/ΕΟΚ)

ΤΟ ΣΥΜΒΟΥΛΙΟ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,

Έχοντας υπόψη:

τη συνθήκη για την ίδρυση της Ευρωπαϊκής Οικονομικής Κοινότητας, και ιδίως το άρθρο 43,

την πρόταση της Επιτροπής (1),

τη γνώμη του Ευρωπαϊκού Κοινοβουλίου (2),

τη γνώμη της Οικονομικής και Κοινωνικής Επιτροπής (3),

Εκτιμώντας:

ότι, η οδηγία 64/432/ΕΟΚ του Συμβουλίου της 26ης Ιουνίου 1964 περί προβλημάτων υγειονομικού ελέγχου στον τομέα των ενδοκοινοτικών συναλλαγών βοοειδών και χοιροειδών (4), όπως τροποποιήθηκε τελευταία από τον κανονισμό (ΕΟΚ) αριθ. 3768/85 (5), διευκρίνησε τους όρους που πρέπει να πληρούν, όσον αφορά την κλασική πανώλη των χοίρων, οι ζώντες χοίροι που προορίζονται για τις ενδοκοινοτικές συναλλαγές·

ότι, η οδηγία 72/461/ΕΟΚ του Συμβουλίου της 12ης Δεκεμβρίου 1972 περί προβλημάτων υγειονομικού ελέγχου στον τομέα των ενδοκοινοτικών συναλλαγών νωπών κρεάτων (6), όπως τροποποιήθηκε τελευταία από την οδηγία 87/64/ΕΟΚ (7), διευκρίνισε τους όρους που πρέπει να πληρούν, όσον αφορά την κλασική πανώλη των χοίρων, τα νωπά κρέατα χοίρων που προορίζονται για τις ενδοκοινοτικές συναλλαγές·

ότι μετά από εθνικά προγράμματα εξάλειψης της κλασικής πανώλης των χοίρων που καταρτίστηκαν στο πλαίσιο κοινοτικής δράσης, η ασθένεια εξαλείφθηκε πλήρως από ορισμένα κράτη μέλη, τα οποία μπορούν να χαρακτηρισθούν επίσημα ως πλήρως απαλλαγμένα από την κλασική πανώλη των χοίρων· ότι θα πρέπει, ως εκ τούτου, να δοθεί στα εν λόγω κράτη μέλη η δυνατότητα να διατηρήσουν το καθεστώς που έχουν πετύχει και να αποφύγουν την επανεμφάνιση της ασθένειας στο έδαφός τους, ενισχύοντας τις εγγυήσεις που τους δόθηκαν κατά τις συναλλαγές, λαμβανομένης υπόψη της αρνητικής επίπτωσης της ασθένειας αυτής στην παραγωγικότητα της κτηνοτροφίας τους και στα εισοδήματα των εργαζομένων στον τομέα αυτό·

ότι θα πρέπει να περιορισθεί η εφαρμογή αυτών των διατάξεων μέχρι την απόφαση του Συμβουλίου για τα μέτρα καταπολέμησης της κλασικής πανώλης των χοίρων,

ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:

Άρθρο 1

Η οδηγία 64/432/ΕΟΚ τροποποιείται ως εξής:

1. Στο άρθρο 4β παράγραφος 1, η εισαγωγική φράση αντικαθίσταται από ακόλουθο κείμενο:

«Τα κράτη μέλη που είναι επίσημα απαλλαγμένα από την πανώλη των χοίρων δεν μπορούν να αντιτίθενται στην είσοδο στο έδαφός τους χοιροειδών ζώων που προέρχονται από:»

2. Στο άρθρο 4β, η παράγραφος 2 αντικαθίσταται από το ακόλουθο κείμενο:

«2. Το παρόν άρθρο εφαρμόζεται μέχρι την 31η Δεκεμβρίου 1988. »

3. Στο άρθρο 4β η παράγραφος 3 διαγράφεται.

4. Στο άρθρο 7 παράγραφος 1, το σημείο ΣΤ αντικαθίσταται από το ακόλουθο κείμενο:

«ΣΤ. Όσον αφορά τους χοίρους εκτροφής και απόδοσης, κατά παρέκκλιση από το άρθρο 3 παράγραφος 4 μέχρι τις 31 Δεκεμβρίου 1988, όσοι έχουν εμβολιασθεί κατά της πανώλης των χοίρων. Τα ζώα αυτά πρέπει να φέρουν ιδιαίτερη σήμανση και να προορίζονται για εκμεταλλεύσεις στις οποίες πραγματοποιείται συστηματικά ο εμβολιασμός κατά της πανώλης.»

Άρθρο 2

Η οδηγία 72/461/ΕΟΚ τροποποιείται ως εξής:

1. Στο άρθρο 13α παράγραφος 1 η εισαγωγική φράση αντικαθίσταται από το ακόλουθο κείμενο:

«1. Τα κράτη μέλη που είναι επίσημα απαλλαγμένα από την πανώλη των χοίρων δεν μπορούν να αντιτίθενται στην είσοδο στο έδαφός τους νωπών κρεάτων χοίρων που προέρχονται από άλλο κράτος μέλος και που έχουν ληφθεί από:»

2. Στο άρθρο 13α παράγραφος 1 σημείο i), οι όροι «άρθρο 4γ παράγραφος 1» αντικαθίστανται από τους όρους «άρθρο 4β παράγραφος 1».

3. Στο άρθρο 13α παράγραφος 3 πρώτο και δεύτερο εδάφιο, η ημερομηνία της 31ης Δεκεμβρίου 1987 αντικαθίσταται από την ημερομηνία της 31ης Δεκεμβρίου 1988.

Άρθρο 3

Πριν από την 1η Νοεμβρίου 1987, το Συμβούλιο, μετά από πρόταση της Επιτροπής, αποφασίζει με ειδική πλειοψηφία, για τις παρατάσεις που προβλέπονται στο άρθρο 4β και στο

άρθρο 7 παράγραφος 1 σημείο ΣΤ στοιχείο β) της οδηγίας 64/432/ΕΟΚ και στο άρθρο 13α της οδηγίας 72/461/ΕΟΚ.

Άρθρο 4

Τα κράτη μέλη θέτουν σε ισχύ τις αναγκαίες νομοθετικές, κανονιστικές και διοικητικές διατάξεις για να συμμορφωθούν προς την παρούσα απόφαση το αργότερο μέχρι τις 31 Δεκεμβρίου 1987. Ενημερώνουν την αμέσως την Επιτροπή σχετικά.

Άρθρο 5

Η παρούσα απόφαση απευθύνεται στα κράτη μέλη.

Λουξεμβούργο, 7 Απριλίου 1987.

Για το Συμβούλιο

Ο Πρόεδρος

Ph. MAYSTADT

(1) ΕΕ αριθ. C 295 της 21. 11. 1986, σ. 8.

(2) ΕΕ αριθ. C 76 της 23. 3. 1987.

(3) ΕΕ αριθ. C 83 της 30. 3. 1987, σ. 3.

(4) ΕΕ αριθ. 121 της 29. 7. 1964, σ. 1977/64.

(5) ΕΕ αριθ. L 362 της 31. 12. 1985, σ. 8.

(6) ΕΕ αριθ. L 302 της 31. 12. 1972, σ. 28.

(7) ΕΕ αριθ. L 34 της 5. 2. 1987, σ. 52.